ועדת הכלכלה, כנסת 16, פרוטוקול מספר 549, 2005-12-05 11:30

אמנון כהן: שלום לכולכם, אני פותח את הדיון בנושא: תקנות התעבורה, התשס"ו-2005, בדבר פיקוח על מחיר מפתח למוניות.

אמנון כהן: אבקש מנציגי משרד התחבורה להסביר את הדברים.

חוה ראובני: בתמצית, אנחנו מדברים על תקנות שנדונו כאן בוועדה לפני קרוב לשנתיים, והוועדה עצרה את הדיון כיוון שרעיון המפתח – ותיכף יוסבר תוך כדי תקנות - היה מקובל בזמנו כפי שהתרשמנו, אבל היתה בעיה שהעלה הממונה על הגבלים עסקיים, לפיה יש רק שני גופים שעוסקים בכך, ולפיכך המחירים גבוהים ואין תחרות.

חוה ראובני: הוועדה דרשה מאתנו להפעיל על כך פיקוח, והדבר הזה נעשה: בחודש יוני האחרון זה כשירות בפיקוח – המפתח כולל התקנה והתאמת מונה ב-209 ש"ח, ומפתח בלבד לגבי נהגי מוניות שאין להם מוניות ולפיכך הם לא צריכים מונה אלא מפתח בלבד – 129 ש"ח.

חוה ראובני: אם צריך להחליף את המפתח – 82 ש"ח.

אמנון כהן: מה ההבדל בין המפתח הזה לבין המפתח הקיים?

חוה ראובני: למונים אין מפתח.

חוה ראובני: המפתח הוא למעשה שבב אלקטרוני.

חוה ראובני: זה לא מפתח כצורתו המקובלת, אלא שבב אלקטרוני שמאפשר להפעיל מונה בצורה--

דפנה עין דור: זה למעשה דיסק-און-קי – רכיב זיכרון שמוסף למונה, שמאפשר זיהוי חד-חד ערכי של פרטי הנהג.

דפנה עין דור: בנוסף, יש בו מחירון.

דפנה עין דור: הפעלת המונה מותנית בשימוש במפתח.

אמנון כהן: איך מפעילים את המונה?

דפנה עין דור: באופן רגיל, בלי שום בעיה.

דפנה עין דור: הרעיון הוא להפעיל את המונה רק בכפוף לשימוש במפתח.

דפנה עין דור: זה יאפשר זיהוי של פרטי הנהג שמפעיל באותו רגע את המונית.

דפנה עין דור: זה נכון לגבי עבירות תנועה, כדי שיידעו מי הפעיל באותו רגע נתון את המונית.

אמנון כהן: עד היום לא יודעים מי נהג?

דפנה עין דור: היום בעל המונית מקבל את העבירה - - -

אמנון כהן: בסדר – מה אכפת לך?

דפנה עין דור: לנו לא אכפת, אבל זה משהו שעוזר גם לנהגי המוניות ולבעלי המוניות.

אמנון כהן: אני רוצה להבין: נהג מונית עובד בבוקר, ונהגו עובד בשעות אחר הצהריים.

אמנון כהן: אתם לא יודעים מי נהג – אתם שולחים לבעל המונית, והוא שובר את הראש.

חוה ראובני: ראשית, זה מטריד את בעל המונית.

חוה ראובני: הוא מתמודד עם דוחות בגין עבירות שהוא לא ביצע.

דפנה עין דור: נושא נוסף שיש בתוך המונים הוא הנושא של המחירונים.

דפנה עין דור: כיום הרעיון הוא שבתוך המונה של המונית תהיה מטריצה של מוצא ויעד, וכך המחירון ייצא ממוחשב.

דפנה עין דור: אדם ייכנס למונית, יגיד שהוא רוצה לנסוע מירושלים לתל-אביב, הנהג ילחץ על כפתורים מסוימים וייצא המחיר שבתוך המונה.

דפנה עין דור: לא תהיה אפשרות לזיוף מחירונים, וכך זה יהיה באופן ממוחשב לחלוטין.

אמנון כהן: זה גם טוב לתיירים.

דפנה עין דור: הבעיה המרכזית היא שבמונים הקיימים אין מספיק זיכרון, ולמעשה המפתח הזה הוא תוספת זיכרון למונים.

דפנה עין דור: באופן הזה, אתה יכול להוסיף את המטריצה בדרך במקום להחליף את כל המונים.

אמנון כהן: אני רואה שנהגים כבר התקינו ביוזמה אישית את הדברים האלה.

צדקיהו קרני: משרד התחבורה חייב אותנו להתקין.

דפנה עין דור: בשנת 2001 חייבו איזשהו חיוב.

צדקיהו קרני: כרגע, בפועל, יש מוניות שביום ששי עובדות בתעריף 2 בשעה 15:00, ויש מוניות שעובדות בתעריף 2 בשעה 16:00.

צדקיהו קרני: אם אתה מזמין שתי מוניות, אני פועל על פי חוק ויש לי מפתח – אצלי תעריף 2 נכנס בשעה 16:00, ואצלם זה נכנס בשעה 18:00.

אמנון כהן: למה?

צדקיהו קרני: כי משרד התחבורה אמר לי: אתה תגנוב בכוח.

צדקיהו קרני: לא הבנת?

אתי בנדלר: גם אני לא הבנתי.

צדקיהו קרני: יש היום קרוב ל-30% מפתחות במוניות.

צדקיהו קרני: מי שעבר אז טסט, חייבו אותו.

צדקיהו קרני: אנחנו פנינו אז לוועדת הכלכלה והפעלנו חברי כנסת כדי שיבטלו אותו.

צדקיהו קרני: לכן חלק נשארו עם המפתח.

צדקיהו קרני: מי שיש לו מפתח מתחיל את תעריף 2 בשעה 16:00.

צדקיהו קרני: מי שאין לו מפתח, מתחיל שעה לפני כניסת השבת.

צדקיהו קרני: שר התחבורה, ד"ר אפרים סנה, ביטל את השעה לפני כניסת השבת, וקבע שכל המוניות יתחילו בתעריף 2 בשעה 16:00.

צדקיהו קרני: היום בפועל זה לא כך.

דפנה עין דור: זה נושא של תכנות בלבד, וזה לא בגלל איזשהו אפקט של המפתח.

דפנה עין דור: אני לא מתמצאת בזה, אבל זה משהו שכנראה - - -

חוה ראובני: זה בתמצית הרעיון שאנחנו רוצים להביא.

חוה ראובני: אנחנו רוצים לעגן את זה כדת וכדין בתקנות התעבורה.

אמנון כהן: כמה זה עלה אז?

צדקיהו קרני: 350 ש"ח.

אמנון כהן: ועכשיו?

דפנה עין דור: 209 ש"ח.

קריאה: ליתר דיוק, זה היה 300 ש"ח פלוס מע"מ.

צדקיהו קרני: אגב, לא נהנינו מזה, כי הם ביטלו את זה.

צדקיהו קרני: אז שילמנו 350 ש"ח, ובפועל לא עבדנו עם מפתח.

אמנון כהן: נציגי המוניות, בבקשה.

אברהם פריד: שמי אברהם פריד.

אברהם פריד: אני אחזור קצת אחורה, לשנת 2001.

אברהם פריד: בשנה זו קרא מבקר המדינה לשר התחבורה, לנציגי המוניות ולגורמים נוספים, והתריע על כך שתלונות שמגיעות ביחס לנהגי מוניות לא נבדקות בזמן, אלא אורך זמן – שנתיים ויותר – ואז הנהג כבר פורש, וכולי.

אברהם פריד: שר התחבורה דאז אפרים סנה ומנכ"ל משרדו הבטיחו למצוא פתרון לענין הזה.

אברהם פריד: התחילו לדבר אז על מפתח זיהוי, כאשר נהג מונית יפעיל אותו לפני שהוא מתחיל את עבודתו, ואז יופיע בכרטיס, במונה – לצמיתות – שבשעה המסוימת הזאת עובד אברהם פריד על המונית.

אברהם פריד: בשעה מסוימת, הוא מסיים ועולה הנהג השני.

אברהם פריד: אנחנו הסכמנו לכך, אך בתנאים נוספים.

אברהם פריד: זאת משום ששנתיים קודם, מנכ"ל משרד התחבורה ביטל את המחירון שהיה.

אברהם פריד: אנחנו אמרנו שאנחנו מוכנים גם להשקיע וכולי, אבל בעיקרון – אם באותה הזדמנות, וזה לא עולה לנו – שחברות המונים ישקיעו כך שבאותו מונה יהיה גם מחירון.

אברהם פריד: המטרה היתה לאפשר לאותו נוסע, שרוצה לדעת כמה עולה נסיעה לבאר-שבע, לדעת מראש את המחיר.

אברהם פריד: באותו מפתח ובאותו קוד מסוים יוציאו את המחיר ממקום למקום.

אברהם פריד: הסכמנו, ומאז במהלך שנתיים פעלו כולם להביא למצב עובדתי – וגם לעבד את הנושא הזה ולפתח אותו.

אברהם פריד: לפני כשנתיים זה הגיע לוועדת הכלכלה על-מנת לקבל אישור פורמלי.

אברהם פריד: היתה כאן התנגדות בגלל המחיר ובגלל כמה דברים נוספים, וזה נדחה כדי לקבוע מחיר אחר.

אברהם פריד: מאז ועד היום הזה, אני אומר לך שיש שני מחירים למונית ושני מחירונים – וזה לא טוב גם לציבור: (א) המחירונים שחייבו אותנו, והתקנו אותם – מדובר בכ-3,000 מוניות, עם המפתח; (ב) מוניות אחרות שאין להן את המפתח.

אברהם פריד: כעת נשאר הענין של אישור המפתחות.

אברהם פריד: ברגע שבו זה ייכנס לתוקף זה יחייב את כולם באחידות, ויביא למצב שיש מחירון גם לנהג וגם לנוסע, ובא לציון גואל.

אתי בנדלר: כלומר, אתה תומך.

אברהם פריד: אני תומך.

צדקיהו קרני: ראשית, משרד התחבורה סותר את עצמו, וגם אברהם פריד לא מצטט באופן מדויק את החוק של משרד התחבורה.

צדקיהו קרני: משרד התחבורה קובע חד-משמעית: הפעלת מונה – זכותו של הנוסע.

צדקיהו קרני: הוא הגדיר שהנוסע לא יודע מהו המחיר לבאר שבע.

צדקיהו קרני: החוק אומר – תפעיל מונה, ומה שייצא לך במונה, תשלם.

צדקיהו קרני: אז זה כבר לא נכון.

צדקיהו קרני: יש חוק.

צדקיהו קרני: זכותו של הנוסע לעלות ולומר לך להפעיל מונה.

צדקיהו קרני: זה חוק של משרד התחבורה – אסור לי לסרב.

צדקיהו קרני: אם עלית למונית שלי, אני אסע אתך עד אילת עם מחיר.

צדקיהו קרני: כרגע, היום אסור לך להוציא חשבונית ללא הפעלת מונה.

צדקיהו קרני: כלומר, גם עם המפתח שעשו.

צדקיהו קרני: לדוגמה: אם אני סוגר אתך מחיר של 30 ש"ח והוצאתי לך חשבונית, משרד התחבורה מעמיד אותי למשפט.

צדקיהו קרני: נכון זה אסור?

חוה ראובני: אסור.

צדקיהו קרני: אז מה הקשר למפתח?

חוה ראובני: כי יש מחירון.

צדקיהו קרני: מיד נגיע למחירון.

צדקיהו קרני: עכשיו הם באים ואומרים: יש מחירון.

צדקיהו קרני: באופן אישי, אני שמח על כך שיש מחירון.

צדקיהו קרני: אני לא מתנגד למחירון.

צדקיהו קרני: אלא שהחברות האלה באו, הוציאו את המפתח הזה ואמרו: בואו נעשה ביזנס, נסגור על נהגי המוניות – נעשה מכה עליהם.

צדקיהו קרני: איך עושים מכה?

צדקיהו קרני: לוקחים 350 ש"ח, כפול 25 אלף נהגי מוניות – וזאת כשבאמת לא צריך את זה, וזה מיותר.

צדקיהו קרני: באתי – וגם שמוליק – ואמרתי: במקום מפתח תעשה קוד במונה.

צדקיהו קרני: הדברים של נציגת משרד התחבורה בענין הזה לא נכונים – אם הבנתי את דבריה, היא אמרה שמבחינה טכנית ומבחינה אלקטרונית זה מעט ואי אפשר יותר.

צדקיהו קרני: יש כאן עשרות קודים.

צדקיהו קרני: מה הקשר למפתח?

צדקיהו קרני: אתה יכול לעשות קוד בתוך המונה, וייצא לך מחירון.

צדקיהו קרני: לא צריך מפתח.

צדקיהו קרני: לא צריך לשגע את האנשים.

צדקיהו קרני: מלבד זאת, יש חוק במדינת ישראל: אם אני מעסיק נהג מונית, אני שולח אותו לשתי החברות – קופונית או מוניטקס.

צדקיהו קרני: אני מוציא לו תלוש משכורת, ועל פי הפרטים הוא חייב להכניס אותו לתוך המונה שלי כי אני מוציא לו תלוש משכורת.

צדקיהו קרני: יש לך נהג 1, נהג 2 – מה הבעיה?

צדקיהו קרני: יש חוק.

צדקיהו קרני: זה קיים.

צדקיהו קרני: אם חלילה נתפסת, אתה אוכל אותה.

צדקיהו קרני: מה הקשר למפתח?

צדקיהו קרני: נניח שיש לי מפתח במונה – אני לא אשים נהג?

אמנון כהן: אבל רוצים לעזור לך - - -

צדקיהו קרני: זאת לא עזרה.

צדקיהו קרני: זאת עזרה לחברות המונים בכסף.

צדקיהו קרני: אתה לא פותר את הבעיה.

צדקיהו קרני: הם מרוויחים מזה.

אמנון כהן: הם אמרו שהם רוצים לגלגל את זה על החברות שעושות את המונה, כך שזה יהיה כבר בתוכו – שהמחיר של המפתח שלך יהיה כבר בתוך המונה עצמו.

צדקיהו קרני: לא צריך את זה – זה מיותר.

צדקיהו קרני: היום יש לך כאן קבלה – ללא מפתח.

צדקיהו קרני: אני מבקש לדחות את הדיון הזה, נביא לכאן שני מונים – אחד בלי מפתח והשני עם מפתח, ונוכיח למשרד התחבורה פעם אחת ולתמיד שאין צורך במפתח הזה.

צדקיהו קרני: אני אביא טכנאי שלי, והוא יכניס לתוך המונה קוד – וייצא לך מחירון בלי מפתח.

צדקיהו קרני: אם אני אוכיח לך את זה, אתה לא תאשר את זה?

אמנון כהן: אבל זה לא מפריע לך המפתח.

צדקיהו קרני: אבל זה עולה לי כסף.

צדקיהו קרני: למה לסחוט אותנו עוד?

אמנון כהן: זה חד פעמי.

צדקיהו קרני: לא רוצה לשלם.

צדקיהו קרני: הוא רוצה?

צדקיהו קרני: שיעשה את זה על חשבונו.

צדקיהו קרני: היום הוציאו כרטיס חכם במונה.

צדקיהו קרני: מה זה?

צדקיהו קרני: כמו הפלאפונים, הטוקמן – אתה קונה כרטיס, מכניס את זה למונה, במשרד יושב הפקיד ורואה איך הכסף שלך רץ.

צדקיהו קרני: אתה רוצה לטעון אותו שוב – כלומר, זה יותר חכם מהמפתח.

צדקיהו קרני: המפתח הוא דבר קטן.

צדקיהו קרני: אם הם הכניסו כרטיס חכם לתוך המוניות, מי שירצה לעשות את זה – ואני לא יודע אם הם בקשו את האישור של משרד התחבורה כי כל פעולה של המונה צריכה את אישור ועדת הכלכלה.

צדקיהו קרני: הם עושים כל מני דברים במונה, וזה הרבה יותר מסובך מהמפתח הזה.

צדקיהו קרני: אז לשם מה המפתח?

אמנון כהן: תודה.

אמנון כהן: נציג מוניות נוסף, בבקשה.

יהודה בר-אור: ראשית, המפתח הזה אמור להציל הרבה נהגי מוניות.

יהודה בר-אור: בשנים האחרונות, רוב נהגי המוניות מקבלים רפורטים על נסיעה ללא מונה.

יהודה בר-אור: נסיעה ללא מונה היא גם כאשר אתה מגיע להסכמה עם הנוסע.

יהודה בר-אור: על פי החוק הקיים, אתה לא יכול להסיע אותו כי אתה לא יכול להגיע אתו להסכמה.

יהודה בר-אור: כלומר, אם אני נוסע אתך עכשיו לנתניה, ואתה מסכים אתי למחיר של שקל, על פי החוק אני חייב להפעיל את המונה.

צדקיהו קרני: תפעיל מונה.

צדקיהו קרני: החוק אומר – תפעיל מונה.

צדקיהו קרני: אסור לך.

יהודה בר-אור: מה שקרה כאן הוא שזאת היתה פניה של כל הארגונים.

יהודה בר-אור: לפני שהתמניתי ליושב-ראש הארגון הארצי, היתה פניה של כל הארגונים--

צדקיהו קרני: סליחה, אתה לא יושב-ראש.

צדקיהו קרני: אל תדבר בשם יושב-ראש ארגון המוניות הארצי.

אמנון כהן: הוא מתכוון לארגון של הסתדרות.

יהודה בר-אור: נהגי מוניות הגיעו למצב שבו כל שני וחמישי היו נעצרים לביקורת, היו מוציאים סיכום יומי – נסיעה ללא מונה – מזמינים אותם למשרד התחבורה, כותבים להם דוחות ומזמינים אותם לבתי משפט על אי הפעלת מונה.

אמנון כהן: מה הקשר למפתח?

יהודה בר-אור: המפתח כולל יעדים ומחירים, ובו אנחנו יכולים להגיע להסכמה עם הנוסע, ללא הפעלת מונה.

יהודה בר-אור: כלומר, אם אני רוצה לקחת את חבר הכנסת דוד טל לראשון לציון, גם אם הוא רוצה לנסוע אתי ואני מסכם אתו על 50 ש"ח, ובראשון לציון יעצרו אותי לביקורת ויראו שלא הפעלתי את המונה, אני עברתי עבירה.

יהודה בר-אור: המצב הקיים שבו יש מחירון במונה, נותן לי אפשרות לסכם עם חבר הכנסת טל על נסיעה גם ב-50 ש"ח, למרות שהמחיר הוא נמוך, ואז אני והנוסע מגיעים להסכמה.

יהודה בר-אור: בסוף הנסיעה יוצא נסיעה בהסכמה - - -

חוה ראובני: לא נכון.

חוה ראובני: זה אסור.

חוה ראובני: אין הסכמים עם נוסע.

אמנון כהן: עכשיו בלבלת אותי.

אמנון כהן: אני הבנתי ממשרד התחבורה שסכום מסוים מתוכנת בתוך המונה מנקודה לנקודה – אין לך כאן משא ומתן.

יהודה בר-אור: אבל אז אתה לוחץ על המונה, ובמונה יוצא צג מחיר.

יהודה בר-אור: צג המחיר מסביר את המחיר מתל-אביב לראשון לציון.

צדקיהו קרני: זה לא פוטר אותך מהפעלת מונה.

אמנון כהן: לא הבנתי איך המפתח מעלה או מוריד.

יהודה בר-אור: ברגע שאתה מכניס את המפתח למונה, אתה יכול להגיע למחיר בהסכמה עם הנוסע, בהתאם למחיר שמופיע במונה.

אמנון כהן: אין הסכמות.

חוה ראובני: רק מתחת למחירון.

דפנה עין דור: זה הרי מחיר מרבי.

אתי בנדלר: לא נכון - - -

יהודה בר-אור: על פי הסיכום היה אתנו – ואני לא יודע, אם יש שינוי צריך לדון בכל הענין הזה מחדש – אם יש מחיר במונה ואתה מגיע בהסכמה עם הנוסע למחיר הזה או למחיר נמוך יותר, אתה יכול להסיע אותו גם בלי מונה.

אמנון כהן: איך?

יהודה בר-אור: בלי להפעיל את המונה – שיסגרו.

אמנון כהן: איך שאתה יכול לסכם אתו במחיר הנמוך יותר, אתה יכול גם לומר לו את המחיר הגבוה יותר.

קריאה: לא.

אמנון כהן: איך אתה יודע?

קריאה: כי במפתח יש את מחיר המקסימום.

אהרן כהן: יש מחירון במונה.

אמנון כהן: עם מפתח – בלי מפתח.

אהרן כהן: עם מפתח – בלי מפתח.

אהרן כהן: יש מחירון במונה.

אהרן כהן: במונה יהיה מחירון עם הרבה מאוד יעדים, כמו שבקשנו.

אהרן כהן: אנחנו היינו בין המתנגדים בהתחלה, ולאחר שהם הסכימו להכניס לנו את כל היעדים שדרשנו, אנחנו הסכמנו למונה – וזה לטובת נהג המונית, גם המונה וגם המפתח.

לאה ורון: אבל מדובר על יעדים בינעירוניים.

אהרן כהן: כן – מדובר על יעדים בינעירוניים וגם על יעדים עירוניים.

אמנון כהן: האם מחיר המפתח כולל את התכנות של כל המקומות?

דפנה עין דור: כולל ההתקנה וכולל את התאמת המונה כדי להכניס אליו את השבב של המפתח.

אהרן כהן: בקש למונה, אנחנו באנו על סיפוקנו – הם הכניסו את כל היעדים שבקשנו למונה, ואנחנו מברכים על כך.

אהרן כהן: המחירון במונה הוא טוב לנהג המונית.

אהרן כהן: בנוגע למפתח: המפתח מונע מבעל המונית ריצות ומכתבים למשטרה – אני נהגתי, הוא נהגתי.

אהרן כהן: כך ברגע שבו אתה מכניס את המפתח, יש כתובת מי היה במונית באותו רגע.

אהרן כהן: הדוח מגיע לך לאחר חצי שנה – אתה יכול לזכור מי נהג ומי לא נהג?

אהרן כהן: כך יש מפתח, אתה מכניס אותו וידוע מי נהג.

אהרן כהן: אין יותר בעיה.

אהרן כהן: המשטרה שולחת את הדוח באופן ישיר לאותו אדם שנהג.

אהרן כהן: לכן אנחנו מברכים גם על המפתח וגם על המונה, ואנחנו מסכימים לכך.

אמנון כהן: מי משלם?

אהרן כהן: אנחנו נשלם.

אהרן כהן: הורדנו את המחיר מ-330 ש"ח ל-209 ש"ח.

קריאה: כולל מע"מ.

אהרן כהן: זאת הורדה של 30%, ואני חושב שזה טוב גם למוניות, גם למשרד התחבורה, גם למשטרה – לכולם.

שמואל ג'רבי: שמי שמוליק ג'רבי, אני מחברת מוניטקס.

שמואל ג'רבי: יש כאן עניינים טכניים בלבד, ורק לכך אתייחס.

שמואל ג'רבי: מכיוון שהייתי מעורב מול משרד התחבורה בשאלות ותשובות, ומטבע הדברים המוצר הוא מוצר טכנולוגי--

צדקיהו קרני: הרווח הוא נטו שלך.

אמנון כהן: כמו שאתה מרוויח בהסעת אנשים, הוא מרוויח בהתקנה.

אמנון כהן: אני רוצה לשאול לגבי המוניות החדשות שייכנסו לשוק – האם המפתח ייכלל במחיר המונה?

שמואל ג'רבי: כן – זה כלול במחיר המונה.

שמואל ג'רבי: לא תהיה הפרדה.

שמואל ג'רבי: ראשית, אני רוצה להשיב לגבי נושא התעריפים, כי יש כאן באמת נתונים שהם לא נכונים וחייבים לתקנם: מה שהיה נהוג לגבי תעריף 2 בערבי חג ושבת, התקנה דיברה על הפעלה של תעריף 2 שעה לפני כניסת השבת.

שמואל ג'רבי: חלילה לי מלפגוע כאן במישהו, אבל ברגע שבו אפשרו לנהג המונית להחליט מתי להפעיל את תעריף 2, זה יצר המון תלונות והמון בעיות.

שמואל ג'רבי: אני נדרשתי לענות על אינסוף מכתבים – על אלפים.

צדקיהו קרני: הוא מטעה אותך.

צדקיהו קרני: זאת הטעיה.

אמנון כהן: כשאתה הטעית אותי הוא לא פצה פה.

אמנון כהן: תן לו להטעות אותי מהכיוון השני, ואל תפריע.

צדקיהו קרני: אני דורש ממנו שיגיד אמת – שזה היה לפני 15 שנה.

אמנון כהן: הוא יכול לסתור את הדברים שלך במאה אחוז.

אמנון כהן: אתה תרשום את הדברים כאן ואני אתן לך את זכות התגובה.

אמנון כהן: אבל אם תפריע לי, אני לא אתן לך בכלל.

שמואל ג'רבי: זה לא 15 שנה, זה נכון להיום.

שמואל ג'רבי: ביום ששי הקרוב, נהג מונית שיפעיל מונה, ואין לו מפתח, מחויב להפעיל תעריף 2 שעה לפני כניסת השבת.

שמואל ג'רבי: בשל ריבוי התלונות, פנו אלינו וחפשו פתרון – האם יש פתרון שבו זה ייצא משליטת הנהג.

שמואל ג'רבי: כלומר, שזה יהיה משהו מנדטורי בתוך המונה.

שמואל ג'רבי: בדקו 10 שנים אחורה את מועד כניסת השבת, וקבעו טבלה בכל חודש את כניסת השבת, הפחיתו שעה וקצת יותר מכך, וקבעו שהשעה 16:00 היא שעה סבירה ממוצעת, מבלי להתווכח.

שמואל ג'רבי: לכן בא שינוי התקנה.

אמנון כהן: לא משנה אם שעון קיץ או חורף?

שמואל ג'רבי: לא משנה – השעה 16:00.

אמנון כהן: אבל יש שבועות שהשבת נכנסת בהם בשעה 16:15.

שמואל ג'רבי: ויש שבתות שנכנסות 19:00.

שמואל ג'רבי: במהלך השנה הממוצע הוא סביר, אבל הציבור לא ניזוק כתוצאה מכך שזה לא שעה לפני שבת – היו מפעילים שעתיים לפני שבת, שלוש שעות לפני וארבע שעות לפני.

שמואל ג'רבי: הייתי מופיע כעד ממוחה בבתי המשפט כדי להסביר את זה חזור והסבר.

שמואל ג'רבי: אמרו שבמסגרת התקנות של המפתח – וזה מופיע כאן – ננצל את ההזדמנות ונגמור גם את הסיפור של שעה לפני כניסת השבת.

שמואל ג'רבי: זה הכל.

שמואל ג'רבי: זה מה שקרה – פשוט בכפיתה אחת לגמור את התקנות.

אמנון כהן: האם אפשר להשאיר את זה שעה לפני שבת, ולא לקבוע שעה אחת?

שלמה כץ: יש לנו בעיה נוראית עם הדבר הזה.

אמנון כהן: אם שבת נכנסת בשעה 19:30, למה אני צריך לשלם תעריף 2 כבר בשעה 16:00?

אמנון כהן: אתה פוגע כאן באזרחים?

אמנון כהן: בשעה 16:00 הוא כבר משלם תעריף של שבת.

אמנון כהן: מצד שני, אתה גורם נזק לנהג כאשר השבת נכנסת בשעה 16:00, ועד הרגע האחרון הוא לא מרוויח.

צדקיהו קרני: בקיץ הציבור החרדי מפסיד.

אמנון כהן: אני לא יודע למה יש בעיה, כי זה תכנות.

שלמה כץ: אין בעיה של תכנות; התכנות קיים.

שלמה כץ: ברשותך, תנו לנו לתאר את המצב העובדתי, כי נאמרים כאן דברים שהם לא מדויקים.

אמנון כהן: דווקא משרד התחבורה אמר דברים מדויקים.

שלמה כץ: אני בטוח, אני רק רוצה - - - צריך להבין דבר אחד: רוב היוזמה של כל התקנות האלה בא בכלל מכיוון המוניות.

שלמה כץ: אנחנו בעצם נענינו לבקשות שלהם.

שלמה כץ: בטעות או בפולקלור, כל החקיקה הזאת נקראית "המפתח", והמפתח הוא לא עיקר הענין כאן בכלל.

שלמה כץ: כלומר, לא משלמים כאן 210 ש"ח עבור המפתח.

שלמה כץ: אתה פשוט מקבל את זה, ולכן נראה לך שאתה משלם עבור המפתח.

שלמה כץ: יש כאן שינויים מרחיקי לכת בתכנות בעקבות מה שהתקנות מחייבות, וזה בעצם מה שעולה – לא השבב של המפתח.

שלמה כץ: כולם חושבים שמשלמים עבור הצ'ופצ'יק הזה.

שלמה כץ: בדקנו את הענין הטכנולוגי לפני שנכנסנו לענין, ובאמת היתה הצעה לעשות קוד.

שלמה כץ: אגב, מוניטקס באו ואמרו לנו לעשות עם קוד.

אמנון כהן: האם יש חברות נוספות שיכולות לעשות?

שלמה כץ: כן – יש שתיים, וזה לא שוק סגור.

שלמה כץ: מי שיעמוד במפרט של מכון התקנים - - -

לאה ורון: אני זוכרת – הנציג של הממונה על ההגבלים העסקיים בדק את זה.

שלמה כץ: באנו ואמרנו שאנחנו רוצים משהו שיהיה חד חד-ערכי, כי עם קוד אפשר גם לנסות ולשחק עד שייצא לך קוד שעובד תיאורטית.

שלמה כץ: אמרנו שזה יותר בטוח, אבל אין משמעות כספית.

שלמה כץ: כלומר, גם אם היינו שמים קוד זה עדיין היה עולה אותו סכום, כי הכסף הוא על התכנות ולא על חתיכת הפלסטיק הזאת.

שלמה כץ: כדי ליצור מנגנון חד חד-ערכי, החלטנו להשתמש בטכנולוגיה של המפתח.

שלמה כץ: במפתח הזה אגור מידע – מטריצה של כ-2,500 יעדים, כל היישובים הרשומים בלפ"מ בארץ, ובנוסף גם נתב"ג וים המלח.

שלמה כץ: הכנסנו הכל, וכך אנחנו מאפשרים במונה הזה מחירון בינעירוני.

שלמה כץ: בזמנו היה מחירון בינעירוני של משרד התחבורה, אבל הוא זויף בלי סוף, ובעקבות זאת הוא בוטל.

דוד טל: על ידי מי הוא זויף?

שלמה כץ: על ידי כל מני תחנות – היו מדפיסים את הסמל של משרד התחבורה, והיו ממלאים את זה - - - אנחנו ביטלנו את המחירון עקב כך, ובעקבות דרישות שהגיעו מהציבור ומנהגי המוניות – בסך הכל אנשים לא אוהבים לראות את המונה מתקתק כל הזמן בנסיעות בינעירוניות – החלטנו להכניס את המחירון למונה עצמו.

שלמה כץ: כעת יהיה מנגנון, לפיו אם אתה באמת רוצה לנסוע בנסיעה בינעירונית, נהג המונית מציע לך הצעת מחיר מתוך המונה – כלומר, הוא מפוקח על ידנו, באותו סרט קופה – ומעתה ואילך זהו המחיר שאתה תגבה.

דוד טל: ואם אני רוצה שהוא יפעיל מונה?

שלמה כץ: הוא יכול.

דוד טל: הוא יכול או חייב?

צדקיהו קרני: אני יכול לסרב להפעיל מונה, שלמה?

שלמה כץ: אין מצב שבו לא מפעילים מונה.

שלמה כץ: הבחירה היא של נוסע – הוא יכול לבחור להפעיל אותו במצב מחירון או במצב נסיעה רגילה לפי מונה.

שלמה כץ: גם במחירון – מפעילים מונה.

דוד טל: עד כמה יכולים להיות שינויים בין מצב המחירון ובין הנסיעה הרגילה?

שלמה כץ: אין הבדלים, כי בסוף שניהם הולכים על אותה נוסחה – בסוף חישבנו את אותה נוסחה של הקילומטר.

דוד טל: אם הדברים שאתה אומר נכונים – ואני לא בטוח בכך – לשם מה גם תעריף וגם מונה?

דפנה עין דור: כדי לדעת מראש.

דוד טל: אז אני מסתפק בכך שהוא יגיד לי: המחיר שלך מכאן לשם הוא 200 ש"ח.

שלמה כץ: לפי מה הוא יגיד לך?

דוד טל: לפי מה שמופיע בתעריף של המונה.

שלמה כץ: לפי התעריפון?

שלמה כץ: זה מה שאני רוצה להכניס.

שלמה כץ: אני מבקש שתתן לי את הדבר הזה.

דוד יפרח: לדעתנו המפתח הזה הוא טוב, מכמה סיבות.

דוד יפרח: זה טוב מפני שהבנתי שניתן להגיע לסכום נמוך מזה שמופיע בתעריף.

דוד יפרח: שנית, כשאדם יושב מול המונה והמונה קופץ כל הזמן, קראתי שזה לא טוב ללב של הבנאדם.

דוד טל: הלב פועם בקצב של פעימת המונה?

דוד יפרח: כן, קראתי על כך מאמר.

צדקיהו קרני: מר יפרח, עם אלו אנשים נפגשת?

צדקיהו קרני: עם משרד התחבורה?

צדקיהו קרני: עם ארגוני - - -

אמנון כהן: אדוני, תן לי לעבוד.

אמנון כהן: כל מי שבא לכאן ידבר.

צדקיהו קרני: אני שואל אותך – עם מי נפגשת?

דוד יפרח: אני לא חייב לענות לך.

דוד יפרח: אני נמצא אצלך בתחקיר?

צדקיהו קרני: השאלה השניה מופנית לשלמה כץ.

צדקיהו קרני: נפגשתי אתו אינספור פעמים, ואמרתי לו: שלמה, המפתח הזה ממש מיותר.

צדקיהו קרני: הוא הסכים אתי.

שלמה כץ: הוא לא הסכים אתך.

צדקיהו קרני: אתה הסכמת אתי - - - אתה סותר את עצמך.

צדקיהו קרני: אני הצלחתי להוכיח לו שהמפתח הזה מיותר.

צדקיהו קרני: אפשר לעשות קוד במונה.

צדקיהו קרני: במונה יש 200 קודים, 300 קודים, ואין צורך במפתח.

צדקיהו קרני: אני בעד מחירון.

דוד טל: הוא טוען שהמפתח לא גורם לעלות הנוספת.

אמנון כהן: תודה רבה, נעבור לתקנות.

חוה ראובני: תקנה 1 – תיקון תקנה 485 "בתקנה 485 לתקנות התעבורה, התשכ"א-1967 (הלן – התקנות העיקריות), במקום הגדרת "מונה", יבוא: "מונה" – מתקן לקביעת שכר הסעה במונית בהתאם למרחק, זמן הנסיעה וההמתנה, המופעל באמצעות מפתח ואושר בידי הרשות; "מפתח" – אבזר שהותקן בו רכיב אלקטרוני המפעיל את המונה או פעולות מסוימות בו.

חוה ראובני: "

אמנון כהן: יש למישהו הערה לסעיף 1?

לאה ורון: לא, אבל אני רוצה לשאול את עו"ד ראובני: רשום לפניי שב-16 לפברואר אישרה ועדת הכלכלה תקנות בנושא המפתח, שהיו אמורות להכנס לתוקף כעבור חמישה חודשים.

לאה ורון: מאז נמסר לי על ידי עו"ד מלי סיטון שכנראה חלק מהתקנות פורסמו בחוברת 6315, עמ' 504, מה-18 במאי 2004.

אמנון כהן: התקנות האלה?

לאה ורון: כן.

חוה ראובני: כן – זה היה בדיון הקודם.

חוה ראובני: נכון.

לאה ורון: את יכולה להבהיר?

חוה ראובני: כיוון שעצם החיוב של התקנת המפתח לא אושר, וכל הפרטים, והיתה תקנה אחת שאזכרה את המפתח – השר פשוט לא חתם עליה ולא פרסמנו אותה.

חוה ראובני: לא היה בה טעם והיא היתה בלי תוכן בלי כל יתר המרכיבים.

חוה ראובני: לכן מאותה ישיבה פורסמו כל יתר התקנות שאושרו, אבל לא אותה תקנת המשנה שהתייחסה למפתח.

חוה ראובני: השארנו אותה כאן יחד עם המכלול.

דוד טל: האם יש לשר אפשרות לאשר רק חלק מהתקנות ולא את כולן?

אמנון כהן: כן.

חוה ראובני: השר הוא מחוקק המשנה.

דוד טל: מה פתאום?

דוד טל: אם אני מאשר את הכל כמקשה אחת, השר לא יכול להוציא תקנות ולומר שאת זה הוא לא מאשר.

חוה ראובני: חבר הכנסת טל, הוועדה אישרה סידרה של תקנות.

חוה ראובני: בנושא של המפתח היא אישרה פרט אחד, ולו איתה בו תכלית בלי הגדרת מפתח ובלי החיוב - - -

דוד טל: אבל אמרת שהוא כן אישר.

חוה ראובני: היו תקנות בנושאים אחרים שהיו באותה סדרה של תיקונים – על חגורות בטיחות באוטובוסים.

דוד טל: באותן תקנות?

חוה ראובני: כן – לא אלה.

חוה ראובני: אלה לא אושרו.

חוה ראובני: יש לי כאן את החומר.

דוד טל: למה את מערבת מין בשאינו מינו?

חוה ראובני: העלתה מנהלת הוועדה שאלה, והשבתי לה.

חוה ראובני: התקנות האלה הונחו על שולחן הוועדה נדונו בה, ולמעט פרט אחד בהן, הן לא אושרו.

אמנון כהן: אז רק את זה תגידי לי.

אמנון כהן: תגידי לי רק מה לא אושר.

אמנון כהן: הסעיף הראשון שהקראת אושר בוועדה בדיון הקודם, וגם הסעיף השני אושר בדיון הקודם.

קריאה: המחיר לא אושר.

לאה ורון: אולי כדאי שהוועדה תקרא את כל התקנות.

לאה ורון: עו"ד ראובני, בפרוטוקול מה-16 בפברואר, מופיע שהוועדה אישרה את תקנה 4, והיא תכנס לתוקף בעוד חמישה חודשים.

חוה ראובני: אני אמצא את תקנה 4 מהנוסח דאז.

לאה ורון: אני אתן לך אותה.

חוה ראובני: כן, זה הנוסח של תקנה 2 היום.

אמנון כהן: אז היא כבר אושרה.

אמנון כהן: כתוב לי כאן שתקנה 4 אושרה אז – תוספת תקנות 509א עד 509ג אושרה.

חוה ראובני: אבל בלי תקנה 510 לא היה בה טעם.

חוה ראובני: בלי התיקון של תקנה 510 לא היה בה שום טעם ושום תועלת.

חוה ראובני: זה היה חלק ממכלול, ולכן השר – שהוא מחוקק המשנה; הוועדה מאשרת את בקשתו – החליט שהוא לא מעונין בחלק השני אם הוועדה אישרה רק חלק.

חוה ראובני: כעת, הוא רוצה לנסות ולאשר את הכל.

דוד טל: אדוני היושב ראש, זה לא ברור לי.

דוד טל: יש לי בלגן.

דוד טל: אני לא מבין את מה שקרה כאן.

דוד טל: אני מבקש את ההתייחסות של היועצת המשפטית לכך – אם אנחנו לא עושים כאן טעות גדולה וחמורה.

אמנון כהן: עוד מעט – נמשיך בקריאת תקנה 2.

אתי בנדלר: ייתכן שיש כאן איזושהי בעיה.

אתי בנדלר: מנהלת הוועדה הפנתה לתשומת הלב לכך שאם הוועדה כבר אישרה את כל התקנות, ואם החליט השר--

אמנון כהן: לא את כל התקנות.

אמנון כהן: אני הבנתי שיש תיקון תקנה 510, אותה הוועדה לא אישרה, אבל את התקנות שלפניה היא כן אישרה.

אמנון כהן: כיוון שתקנה 510 לא אושרה, אי אפשר לאשר את התקנות הקודמות, למרות שאישרנו, כי המחיר לא אושר אז, אבל זה נגזר מתוך - - - שצריך לאשר - - -

לאה ורון: יש רק קושי אחד – שגם תקנה 510 אושרה.

חוה ראובני: רק חלק מזה.

אתי בנדלר: מה שצריך היה לעשות למען הסדר הטוב הוא שאם אתם מביאים שום לדיון בוועדה תקנות שכבר אושרו צריך לבקש דיון מחדש - - - במידה ויש בהם שינוי.

אתי בנדלר: - - - תקנות אלה ואלה אושרו, עדיין לא פרסמנו אותן כי חיכינו לכך שהוועדה תאשר גם - - -

חוה ראובני: במכתבו של השר הוא מציין שהיה דיון קודם, ושהוועדה דנה בהן ודרשה.

חוה ראובני: אני מודה שלא נכנסנו לכל הפרטים של הדיון הקודם, ושזה לא הוזכר.

חוה ראובני: אגב, כאשר פרסמנו את התקנות הקודמות, הופנתה גם תשומת לבו של משרד המשפטים לכך שחלק אושר וחלק לא.

אמנון כהן: אבל גם תקנה 510 אושרה.

לאה ורון: בנוסח אחר.

לאה ורון: אני רואה על פניו שהנוסח הוא אחר.

לאה ורון: כל הנוסח של פסקה 2 הוא אחר מהנוסח שאישרה הוועדה.

אמנון כהן: אז אפשר לומר – 510 פסקה 2 - - - כפי שאמר חבר הכנסת טל, מה מול מה.

דוד טל: אולי אדוני יקבע דיון נוסף, ושמשרד התחבורה יביא לפנינו זה מול זה מה אושר ומה לא אושר?

לאה ורון: עדיף לאשר את התקנה בנוסח החדש - - -

חוה ראובני: אנחנו מנסים לעשות עכשיו סדר, ולחוקק את כל המכלול.

חוה ראובני: במילא החלטות הוועדה הקודמת – זה היה שר אחר והרכב אחר של הוועדה, ובמילא להחלטות הקודמות אין תוקף.

חוה ראובני: הרי זה היה שר אחר שביקש.

דוד טל: אבל יש רצף שלטוני – את מכירה מושג כזה?

אתי בנדלר: כשמתחלף שר, אנחנו תמיד דורשים שהוא יפנה מחדש בבקשה לאשר את התקנות אם הן טרם אושרו או לא פורסמו, משום שהתקנות מבטאות מדיניות שר.

אמנון כהן: סעיף 2, בבקשה.

חוה ראובני: תקנה 2 – הוספת תקנות 509א עד 509ג "אחרי תקנה 509 לתקנות העיקריות, יבוא: "תקנה 509א – פרטים שיותקנו במפתח" (א) לא ייצור אדם מפתח, לא יתקין בו תוכנה ולא ישנה תוכנה שהותקנה בו אלא אם כן הוסמך לכך בידי הרשות.

חוה ראובני: (ב) במפתח תותקן תוכנה הכוללת, בין היתר, פרטים אלה: (1) שמו ומספר זהותו של נהג המוניתש בה מותקן המונה ושלו ניתן המפתח; (2) שמות המקומותה נקובים במחירון האמור בתקנה 510(ב) ומרחקי הנסיעה בק"מ ביניהם; (3) פרטים נוספים כפי שתורה הרשות".

חוה ראובני: תקנה 509ב – הפעלת מונה במפתח

חוה ראובני: תקנה 2 – הוספת תקנות 509א עד 509ג "אחרי תקנה 509 לתקנות העיקריות, יבוא: "תקנה 509א – פרטים שיותקנו במפתח" (א) לא ייצור אדם מפתח, לא יתקין בו תוכנה ולא ישנה תוכנה שהותקנה בו אלא אם כן הוסמך לכך בידי הרשות.

חוה ראובני: (ב) במפתח תותקן תוכנה הכוללת, בין היתר, פרטים אלה: (1) שמו ומספר זהותו של נהג המוניתש בה מותקן המונה ושלו ניתן המפתח; (2) שמות המקומותה נקובים במחירון האמור בתקנה 510(ב) ומרחקי הנסיעה בק"מ ביניהם; (3) פרטים נוספים כפי שתורה הרשות".

חוה ראובני: תקנה 509ב – הפעלת מונה במפתח תקנה 509ג – איסור העברת מפתח (א) לא יעביר נהג מונית לאחר את המפתח שבו תוכנתו פרטיו בכל דרך מדרכי ההעברה, ולא ירשה לאחר להשתמש בו (ב) לא ישתמש נהג מונית במפתח של נהג אחר".

חוה ראובני: "

אמנון כהן: האם יש הערות לסעיף 2?

אמנון כהן: אם כן, נמשיך הלאה.

חוה ראובני: תקנה 3 – תיקון תקנה 510 "בתקנה 510(ב) לתקנות העיקריות, במקום פסקה (1) יבוא: (1) על אף האמור בתקנת משנה (א), על פי דרישת הנוסע, בנסיעה מיוחדת ממקום למקום מהמקומות המפורטים בחלק ב' בתוספת לצו פיקוח על מחירי מצרכים ושירותים (מחירי נסיעה במוניות) התשס"ד-2004, ובכל צו אחר שיבוא במקומו, יפעיל הנהג את המנוה רק כדי להפיק את מחיר אותה נסיעה מהמחירון; המקומות ומחירי הנסיעה יפורטו במחירון שיותקן במונה (להלן בפרק זה – המחירון); לא יגבה הנהג בעד הנסיעה שכר הסעה העולה על מחיר הנסיעה שנקבע במחירון, וחשבונית שתומצא לנוסע בתום הנסיעה.

חוה ראובני: "

אמנון כהן: אני רוצה לחדד את השאלה, ומפנה אותה למתקין: האם המחיר שאתם מבקשים בעד המפתח כולל את התכנות שבתוך המונה?

שמואל ג'רבי: כן.

אמנון כהן: גם בפעמים הבאות שירכשו – זה המחיר.

אמנון כהן: אבל התכנות כלול במחיר של המונה.

שמואל ג'רבי: התשובה היא כן.

לאה ורון: נמצא גם נציג חברת אלקטרוניקס?

קריאה: כן.

אמנון כהן: אתה רוצה לומר משהו בנושא?

קריאה: לא.

יהודה בר-אור: הסעיף כולו הוא בסדר גמור.

יהודה בר-אור: יש כאן רק בעיה אחת: יש שעות עומס, ונוסעים ינצלו את זה.

יהודה בר-אור: אם אתה לוקח נוסע לפתח תקוה, למשל, והמחיר לפתח תקוה במחירון שבצג יהיה 50 ש"ח, ובשעת העומס הוא יכול להגיע בגלל הפקקים – בהפעלת מונה מקורית – גם ל-70 ש"ח, הוא יגיד לנהג: סע על פי המחירון.

יהודה בר-אור: הוא יחליט מתי הוא יפעיל מונה.

יהודה בר-אור: כשם שאנחנו מגבילים את נהג המונית, אני חושב שכאן צריך להיות שאם יש צג לכיוון מסוים, עם מחיר קבוע, הוא צריך להיות טוב לשני הצדדים, ולא רק לצד אחד.

אמנון כהן: רק לטובת הצרכן.

צדקיהו קרני: היא דיברה על זה, אבל היא לא קבעה שיש כאן מחיר בהסכמה.

צדקיהו קרני: כלומר, בכל פעם הוויכוחים מתחילים.

חוה ראובני: "לא יגבה יותר".

צדקיהו קרני: אני אומר: מחיר בהסכמה.

צדקיהו קרני: כלומר, אם עולה נוסע כאן בתוך העיר, ואני אומר לו שמנקודה אחת לשניה זה עולה 15 ש"ח ואני מוציא חשבונית ללא הפעלת מונה – על זה מעמידים אותנו למשפט.

צדקיהו קרני: אז זה בהסכמה או לא בהסכמה?

צדקיהו קרני: אז מההבדל בין זה לבין זה?

חוה ראובני: - - -

שלמה כץ: ההסכמה היא על ההנחה מהמחיר - - -

צדקיהו קרני: אני לא רוצה לעשות הנחות - - -

שלמה כץ: אז אל תעשה.

אמנון כהן: נתקדם.

חוה ראובני: תקנה 4 – תחילה "תחילתן של תקנות אלה 30 ימים מיום פרסומן.

חוה ראובני: "

אתי בנדלר: מהי המשמעות?

חוה ראובני: שתוך 30 יום תחול - - -

אתי בנדלר: אולי תקראי גם את הוראת המעבר, ואז אשאל את השאלה שלי.

חוה ראובני: תקנה 5 – הוראת מעבר "על אף האמור בתקנה 509 לתקנות העיקריות, רשאי אדם להסע נוסע במונית שמותקן בה מונה ללא מפתח כהגדרתו בתקנה 485 לתקנות העיקריות כנוסחה בתקנה 1 לתקנות אלה, ורשאי הוא להפעיל מונה זה כאמור עד יום חידוש רשיון הרכב של המונית".

חוה ראובני: כל מונית חדשה שעולה על הכביש מעוד 30 יום, צריכה מונה כזה לפי התקנות האלה.

אמנון כהן: ומי שיש לו ישן?

חוה ראובני: יש לו זמן עד הטקסט.

אמנון כהן: בסדר – לא חונקים אתכם מחר בבוקר.

צדקיהו קרני: אני לא רוצה מפתח – זה לא מענין אותי טסט.

אתי בנדלר: האם כל המונים החדשים מצוידים כבר במפתח, ולא תהיה בעיה עם הנושא הזה?

אתי בנדלר: אני מדברת על תקנה 4, על התחילה.

אתי בנדלר: מי שמשחרר היום מונית מהמכס כבר יכול - - -

שלמה כץ: כן.

אמנון כהן: לא יהיה פקק אצלם של 25 אלף מוניות?

שמואל ג'רבי: לא.

שמואל ג'רבי: יש מצב שבו מבחינתנו, אנחנו בודקים במועד חידוש המבחן השנתי – הטסט של המונית – והחדשים כבר מצוידים במונה ובמפתח.

אמנון כהן: איזו שנה?

אתי בנדלר: זה של החברה שלכם, אבל אני מבינה שאתם לא היחידים.

קריאה: אותו הדבר.

אמנון כהן: מאיזו שנה זה התחיל המונה עם זה ביחד?

שמואל ג'רבי: למעשה, רובם כבר התחילו עם זה לפני מספר חודשים.

צדקיהו קרני: לפני שלוש שנים.

שמואל ג'רבי: התחילו והפסיקו.

שמואל ג'רבי: כ-25% מהשוק כבר מצוידים במפתח.

צדקיהו קרני: שר התחבורה אישר את זה כבר לפני שלוש שנים.

אמנון כהן: הבנתי – כמה פעמים אתה צריך לחזור?

אמנון כהן: אני שואל כדי שלא ייווצר פקק פתאום, כך שנהגי מוניות רוצים להתקין, אבל אין לו מקום.

אמנון כהן: את זה אני רוצה לדעת.

שמואל ג'רבי: אנחנו ערוכים לכך.

אתי בנדלר: אבל המפתח לא מכל את כל הפרטים - - -

שמואל ג'רבי: בהחלט – הוא מכיל את כל הפרטים.

שמואל ג'רבי: מהיום הראשון שבו יצא המפתח.

אתי בנדלר: את כל שמות המקומות הנקובים במחירון?

שמואל ג'רבי: בהחלט.

אמנון כהן: דבר נוסף:

אמנון כהן: לגבי תעריף 1 ותעריף 2 – לא מתאים השעה 16:00; אני רוצה שעה לפני כניסת השבת.

אמנון כהן: איך אני סוגר את זה?

קריאה: אני אסביר לך - - -

אמנון כהן: אל תסביר לי.

אמנון כהן: אני מבקש שזה ייכנס כאן.

חוה ראובני: המחירים לא כתובים בדבר הזה; המחירים כתובים בצו פיקוח.

אמנון כהן: אני לא מתייחס למחירים.

אמנון כהן: אני מתייחס לשעה שבה זה עובר מתעריף 1 לתעריף 2.

שלמה כץ: אדוני היושב ראש, הרי עשינו את זה כמו שאתה מבקש – הרי כך המצב נוהג היום.

שלמה כץ: מה הבעיה?

שלמה כץ: אנחנו מקבלים המון תלונות מהציבור – ואגב, לא מנהגי מוניות – על כך שהם אף פעם לא יודעים, ותמיד יש תחושה שמישהו מרמה אותם.

אמנון כהן: אני דואג לגבי השבתות בקיץ, כשהשבת נכנסת בשעה 19:30 – יש כאן שלוש וחצי שעות נוספות של תעריף יקר.

קריאה: מצד שני, עכשיו אנחנו מפסידים.

שלמה כץ: אדוני היושב ראש, השעה פחות - - - הענין הוא האחידות.

שלמה כץ: כי נוסעים מתלוננים: בשבוע שעבר, בשעה 16:00 עדיין נסעתי בתעריף 1, והשבוע זה השתנה.

אמנון כהן: אתה אומר: שעה לפני כניסת השבת.

שלמה כץ: זה מה שהיה.

קריאה: אי אפשר לתכנת את המונה בדיוק.

אמנון כהן: אפשר הכל.

שלמה כץ: מה שאדוני היושב ראש מבקש הוא המצב היום.

אמנון כהן: אני רוצה שזה יישאר.

שלמה כץ: אסביר לך מדוע בקשנו לשנות את זה: יש בעיה עם הציבור, שכל שבוע השעה משתנה לו.

שלמה כץ: הוא אף פעם לא יודע – הוא כל הזמן חושד בנהג שהוא שינה לו ושיחק לו במונה.

שלמה כץ: הנהג אומנם לא יכול לעשות זאת, אבל אלה התלונות שאנחנו מקבלים.

שלמה כץ: כך חשבנו לעשות משהו שהוא סביר בממוצע לכולם – כולם יידעו שבשעה 16:00 התעריף משתנה.

אתי בנדלר: אני הבנתי שיש בעיה של תכנות, כי זה משתנה, כולל עם שעון קיץ.

אתי בנדלר: אבל אם אין בעיה של תכנות, בוודאי שהיושב ראש צודק, כי כך הכלל הוא אחיד – שעה לפני כניסת השבת.

לאה ורון: אבל אז את מחייבת את כל נהגי המוניות בישראל לדעת בדיוק מתי נכנסת השבת.

אתי בנדלר: לא, זה תוכנת מראש.

אמנון כהן: מכניסים שעה ממוצעת בין כל השעות, ואתה מתכנת את זה מראש.

אמנון כהן: בחוק אתה כבר יודע מתי שעון קיץ ומתי שעון חורף.

אמנון כהן: זה לא זז היום – אתה יודע את זה כבר מראש – מהתאריך הזה עד התאריך הזה יש שעון קיץ ושעון חורף.

הקטור קונסטנטה: שעה לפני כניסת השבת היא שעה שונה משבת לשבת.

דוד טל: את זה הוא יודע.

הקטור קונסטנטה: התעריף היום בנוי בצורה כזאת – יש במונה שני תעריפים על פי תקנות התעבורה, והם מופעלים אוטומטית.

הקטור קונסטנטה: אין לנהג שליטה להפעלה - - -

אתי בנדלר: מתי מתחילות שעות הלילה?

אמנון כהן: בשעה תשע.

אתי בנדלר: אם כך, זו שעה קבועה.

הקטור קונסטנטה: למעט, כמובן, ערבי שבת וחג.

הקטור קונסטנטה: מצד אחד אנחנו רוצים למנוע מהנהג את האפשרות לבחור מתי להפעיל תעריף 2--

אמנון כהן: תתכנת אותו – במחשב, לפי לוח שנה.

הקטור קונסטנטה: את כל השנים קדימה?

הקטור קונסטנטה: אנחנו לא יכולים לעשות את זה.

שלמה כץ: כל שנה הוא בא אליך.

הקטור קונסטנטה: יווצר מצב שבו נהג שלא הגיע לעדכן את השינוי הזה - - -

אמנון כהן: בטקסט תתקין אותו.

הקטור קונסטנטה: אבקש להבהיר: ייווצר מצב שבו לא תהיה אחידות, לדעתי.

הקטור קונסטנטה: אם האחידות נמצאת בתוכנה הבסיסית של המונה, כל המדידה, כל המוניות וכל המונים יהיו אחידים – של שתי החברות.

דוד יפרח: תקבע את השעה 18:00.

שלמה כץ: אין לי בעיה.

הקטור קונסטנטה: מה שמחליטים, ובלבד שזו תהיה שעה אחידה.

הקטור קונסטנטה: כי המשחק הזה יגרום לכך שהציבור יחזור לדעתי לתקופה שבה הוא אף פעם לא ידע באיזו שעה המונה היה אמור להיות בתעריף 2.

הקטור קונסטנטה: היו תלונות בלי סוף והופעות בבתי המשפט בלי סוף.

אמנון כהן: באתם לטובת המוניות יותר מדיי.

אמנון כהן: מר יפרח, השעה 18:00 היא סבירה?

דוד יפרח: 18:00 זה ממוצע.

אהרן כהן: אנחנו מתנגדים.

אהרן כהן: אנחנו רוצים את השעה 15:00.

אהרן כהן: עכשיו למשל, כניסת השבת היא בשעה 16:00, ושעה לפני כניסת השבת זה 15:00.

אמנון כהן: צריך לעשות ממוצע בין השעה 16:00 לבין השעה 19:30.

אהרן כהן: אדוני היושב ראש, אנחנו הסכמנו לשעה 16:00 עם משרד התחבורה מפני שיש לנו שם הרבה דברים - - -

אברהם פריד: אדוני, תביא בחשבון גם את הנהגים שצריכים לחזור בחזרה מהנסיעה.

חוה ראובני: שבת אף פעם לא נכנסת בין 17:00 ל-18:00, כי כשמגיעים ל-17:00 זה מדלג מייד לשעון קיץ.

אמנון כהן: מה את מציעה?

קריאות: - - -

אתי בנדלר: - - -

אמנון כהן: 17:00.

אמנון כהן: אנחנו מאשרים את התקנות של שר התחבורה, שבקש להתקין תקנות.

אמנון כהן: מה יהיה מספר התיקון?

חוה ראובני: אני עדיין לא יודעת.

חוה ראובני: נראה לפי הסדר שמגיע לדפוס.

אמנון כהן: אם כן, תקנות התעבורה, התשס"ו-2005 בדבר פיקוח על מחיר מפתח מונה למונית.

אמנון כהן: אישרנו אותן עם התיקון, לפיו זה יתחיל להיכנס מהשעה 17:00.

אמנון כהן: תודה רבה לכולם על ההשתתפות.

אמנון כהן: תודה לכולכם, הישיבה נעולה.